**Forslag 1: HPV-vaksine – forslagsstiller: Styret**

**Forslagstekst:**

Norge må ta i bruk HPV-vaksinetype Gardasil9 i barnevaksinasjonsprogrammet, og det må vurderes et opphentingsløp på gratis HPV-vaksinasjon for unge menn tilsvarende hva som tidligere er gjennomført for kvinner.

**Begrunnelse:**

Norge er et av få land i Europa som ikke benytter HPV-vaksinetype Gardasil9 i barnevaksinasjonsprogrammet. Vaksinen som her tilbys, er av typen Cervarix, ønsker en Gardasil9 må dette betales av egen lomme. Kreftforeningen og en rekke fagmiljøer påpeker at Gardasil9 gir bredere beskyttelse enn Cervarix, og flere kreftleger mener at andelen med HPV-relatert sykdom ville vært lavere dersom Gardasil9 var den foretrukne vaksinen. I tillegg til dette, er det fra faglig hold som eksempelvis FHI, uttrykt bekymring for unge menn som ikke er vaksinerte. Selv om HPV i stor grad har vært omtalt knyttet til livmorhalskreft, kan også menn bli syke av viruset, blant annet er peniskreft blant unge menn i større grad noe som påvises og knyttes til sykdom som følge av HPV-smitte. For gutter, ble HPV-vaksine en del av barnevaksinasjonsprogrammet fra 2018, og vaksinen har fra da blitt tilbudt gutter i 7.klasse. For jenter ble den tilbudt 9 år tidligere, og etter dette, ble det også et eget program for unge jenter født 1991 og senere - et såkalt opphentingsløp for kvinner opp til 26 år en hadde vaksinasjonsprogram for.

**Styrets innstilling til behandling:** Vedtas og oversendes årsmøtet AP i Bergen 2025

**Forslag 2: Reklame på Skyss sine skjermer – forslagsstiller: Styret**

**Forslagstekst:**

Skyss bør få bruke skjermene som allerede er installert i hvert kollektivkjøretøy til digital reklame for bedrifter og andre organisasjoner, mot en avgift.

**Begrunnelse:**

Ett av de mest presserende problemene i Bergen per i dag er de høye billettkostnadene for kollektivtransporten. Per i dag er billettprisene blant de høyeste i landet. Derfor mener vi at reduksjon i billettpris er en av de viktigste utfordringene for både beboernes og besøkendes trivsel i Bergen. Det har vært mye debatt om dette gjennom året, og en av de viktigste prestasjonene vi kan fremheve, er den nye ruten til Bybane nummer 2. Etter en enorm mengde arbeid for å forbedre tilbudet, kan vi ikke la innbyggerne gå tilbake til å bruke privat transport som førstevalg. Siden bybudsjettet ikke har nok potensial til å finansiere kollektivtransporten ytterligere, foreslår vi å fokusere på andre potensielle kilder for tilleggsfinansiering. Med det høye antallet passasjerer, gir skjermene en utmerket plattform for effektiv reklame for bedrifter, samtidig som det gir muligheten til å redusere billettprisene. Derfor mener vi at det er både logisk og riktig å utnytte det eksisterende potensialet i kommunen for å øke trivselen for både innbyggere og besøkende, i stedet for kun å øke gebyrene for folk.

**Styrets innstilling til behandling:** Vedtas og oversendes årsmøte AP i Bergen 2025

**Forslag 3: Oljefondet ut av okkupasjon! – forslagsstiller: Styret**

**Forslagstekst:**

Det må øves større press på å få Oljefondet til å trekke sine investeringer ut av selskaper som medvirker til brudd på folkeretten og menneskerettigheter i okkuperte palestinske områder.

 **Begrunnelse:**

822 europeiske finansinstitusjoner, herav 13 norske, har verdier på over 393 milliarder dollar (4323 mrd kroner) i lån, tegningsgarantier, aksjer og obligasjoner i 58 selskaper som medvirker til brudd på folkeretten og menneskerettigheter i det okkuperte palestinske territoriet. Det norske oljefondet er størst og øverst på listen når det gjelder aksjer og obligasjoner, verdt 220 milliarder kroner. Dette skjer samtidig med en markant forverring av situasjonen på Vestbredden. Oljefondet utelukker selskaper basert på tilrådninger fra Etikkrådet, men kan også forhåndsfiltrere selskaper eller selge seg ut av selskaper basert på risiko. Likevel har Oljefondet eierverdier i selskaper som andre finansaktører har utelukket. Juli 2024 ga Den internasjonale domstolen tydelig beskjed om at okkupasjonen i sin helhet er ulovlig og at stater er forpliktet til å få en slutt på alt som bidrar til å vedlikeholde den ulovlige situasjonen. (Kilde: Norsk Folkehjelp/rapport fra koalisjonen Don't Buy into Occupation(DBIO)). Det er derfor stadig behov for å øve større press på at Oljefondet tar et større moralsk ansvar i dette spørsmålet.

**Styrets innstilling til behandling:** Vedtas og oversendes årsmøte AP i Bergen 2025